Stein Mehren

**Stein Mehren** (1935–2017) var en norsk forfatter og billedkunstner.

Han er en av få poeter som har blitt tildelt Fritt Ords Pris.

## Liv og virke
### Bakgrunn
Stein Mehren var sønn av lege og tannlege Haakon Mehren (1910–38) og Solveig Marie Klaveness Bjerke (1908–55). Moren giftet seg senere på nytt med kjøpmann Einar Friis Jarøy, som adopterte Stein og lillebroren.

Han studerte realfag i Oslo og München, engelsk språk og litteratur ved University of Cambridge, og siden filosofi og religionshistorie i Oslo.

### Forfatter
Som forfatter skrev han hovedsakelig dikt, men også romaner, essays og teaterstykker. Han debuterte med diktsamlingen *Gjennom stillheten en natt* i 1960.

Debuten som dramatiker skjedde med stykket *Narren og hans hertug*, som hadde urpremiere på Nationaltheatret til strålende kritikker. Regien var ved Per Bronken, og i forestillingen inngikk originalmusikk komponert av Finn Ludt, med dans koreografert av Edith Roger. Mehren hadde tatt utgangspunkt i senmiddelalderens maktspill og intriger, og avviste kategorisk at stykket skulle oppfattes som en kommentar til samtiden. I stykket var narren opprøreren mot makthaverne, nærmere bestemt adelen, kirken og domstolen. NRK TV viste innslag fra oppsetningen i kulturmagasinet *Teaterspeilet* i januar 1969, og rapporterte at anmelderne blant annet karakteriserte premieren som «en stor og løfterik begivenhet».

Et hovedtema i Mehrens forfatterskap er forholdet mellom natur og bevissthet. I den tidlige fasen merker man en fortvilelse over det uoverstigelige skillet mellom den menneskelige bevisstheten og den øvrige naturen. Fra og med samlinga *Aurora Det Niende Mørke* (1969) kan det se ut som om han finner en løsning ved å framheve diktet og myten som det stedet der naturen kan komme til bevissthet om seg sjøl: «Sang som kan føre naturen ut av mørket / klagene, lengslene, gi dem skjønnhet, stemme, form / Sangen – som også fører mennesket tilbake til naturen.»

Fra 1980-åra kommer en mørkere tone inn i diktene. Sjukdom og død kommer inn som et motiv, og tidligere motiver som barndommen og kjærligheten får innslag av sorg og krise. Nå skildres gjerne den kjærligheten som er forbi.

I sin essayistikk og også i de to romanene *De utydelige* og *Titanene* utfoldte han en kulturkritisk virksomhet, der han like gjerne angrep politiseringa av kunsten på 1970-tallet som sosialdemokratiets plan- og formyndersamfunn.

I mai 2001 ble Mehren utnevnt til ridder av St. Olavs orden, men takket nei til utnevnelsen. Han var en av ytterst få som gjorde sitt avslag offentlig kjent, og ønsket ikke å begrunne avslaget overfor pressen.

Et av hans mest kjente dikt er kjærlighetsdiktet «Jeg holder ditt hode» fra samlingen *Mot en verden av lys* (1963).
:Jeg holder ditt hode
:i mine hender, som du holder
:mitt hjerte i din ømhet
:slik allting holder og blir
:holdt av noe annet enn seg selv 

På slutten av livet var Mehren merket av Parkinsons sykdom. «Det skal ikke finnes noe etter meg,» sa han og brente alle spor av utkast og uferdige dikt. Men over 30 diktsamlinger stod tilbake.

### Billedkunstner
Han debuterte som billedkunstner i 1993 med malerier utstilt i Galleri Haaken i Oslo, og utga også flere bøker der dikt og bilder ble stilt sammen, for eksempel *Kjærlighetsdikt* (1997).

## Bøker
* 1960 *Gjennom stillheten en natt*, dikt
* 1961 *Hildring i speil*, dikt
* 1962 *Alene med en himmel*, dikt
* 1963 *Mot en verden av lys*, dikt
* 1965 *Gobelin Europa*, dikt
* 1966 *Tids Alder*, dikt
* 1966 *Samtidsmuseet og andre tekster*, essay
* 1967 *Vind Runer*, dikt
* 1968 *Narren og Hans hertug, eller Stykket om fløytespilleren Hans van Nicklashausen og hans møte med stratenplyndrerne*, skuespill
* 1969 *Aurora det niende mørke*, dikt og prosatekster
* 1970 *Maskinen og menneskekroppen – en pastorale*, essay
* 1971 *Kongespillet – avviklingen av en myte*, dikt og prosatekster
* 1972 *De utydelige. En europeisk roman*, roman
* 1973 *Den store frigjøringen eller hva som hendte meg på siste sommerseminarium en dag jeg forsøkte å krype ut av sangkassen min*, kortroman
* 1973 *Dikt for enhver som våger*, dikt
* 1974 *Kunstens vilkår og den nye puritanismen*, essay
* 1975 *De utydelige : en europeisk roman – 2. omarbeidede utg*, roman
* 1975 *Menneske bære ditt bilde frem*, dikt
* 1975 *En rytter til fots. Åpent brev til kulturister av alle slag*, essay
* 1975 *Titanene : en europeisk roman*
* 1976 *Den store søndagsfrokosten*, skuespill
* 1976 *Det opprinnelige landskapet*, dikt i utvalg
* 1977 *Myten og den irrasjonelle fornuft*, essay
* 1977 *Det trettende stjernebilde*, dikt
* 1979 *Vintersolhverv*, dikt
* 1980 *50 60 70 80*, essay
* 1981 *Den usynlige regnbuen*, dikt
* 1982 *Galakse*, tekster med illustrasjoner av Kai Fjell
* 1982 *Samlede dikt 1960-1967*
* 1983 *Timenes time*, dikt
* 1984 *Her har du mitt liv*, essay
* 1986 *Corona. Formørkelsen og dens lys*, diktsamling 
* 1987 *Vår tids bilde som entropi og visjon. 5 postmoderne essays*
* 1989 *Det andre lyset*, dikt
* 1989 *Fortapt i verden. Syngende*, dikt
* 1990 *Skjul og forvandling*, dikt
* 1991 *Arne Nordheim. Og alt skal synge*, festskrift
* 1992 *Nattsol*, dikt
* 1992 *Det forseglede budskap. Et essay om jeg-dannelse i lys av postmodernisme, mystikk og kjønnsroller*
* 1993 *Dikt i bilder*, dikt og bilder
* 1994 *Evighet, vårt flyktigste stoff*, dikt
* 1996 *Hotel Memory*, dikt
* 1998 *Nattmaskin*, dikt
* 1999 *Utvalgte dikt*, dikt
* 1999 *Kjærlighetsdikt*, dikt og bilder
* 2000 *Ark*, dikt
* 2001 *Ord av Stein Mehren*
* 2002 *Den siste ildlender*, dikt
* 2004 *Imperiet lukker seg*, dikt
* 2004 *Samlede dikt 1973-1979*
* 2005 *Nye bilder, tidlige dikt*, dikt og bilder
* 2006 *Anrop fra en mørk stjerne*, dikt
* 2007 *I stillhetens hus*, dikt
* 2008 *Ordre*, dikt

## Priser og utmerkelser
* 1963 Mads Wiel Nygaards legat
* 1963 Kritikerprisen for *Mot en verden av lys*
* 1966 Kulturrådets bokpris 
* 1966 Dagbladets lyrikkpris
* 1967 Nominert til Nordisk råds litteraturpris for *Tids Alder*
* 1969 Kulturrådets bokpris
* 1971 Doblougprisen
* 1971 Nominert til Nordisk råds litteraturpris for *Aurora det niende mørke*
* 1973 Aschehougprisen
* 1975 Riksmålsforbundets litteraturpris
* 1978 Fritt Ord-prisen for "som uredd, selvstendig kunstner å kjempe utrettelig for en befriende bruk av det fri ord".
* 1978 Nominert til Nordisk råds litteraturpris for *Det trettende stjerneblidet*
* 1981 Gyldendals legat
* 1984 Nominert til Nordisk råds litteraturpris for *Timenes time*
* 1987 Det Norske Akademis Pris
* 1987 Nominert til Nordisk råds litteraturpris for *Den usynlige regnbuen*
* 1993 Anders Jahres kulturpris
* 1993 Nominert til Nordisk råds litteraturpris for *Nattsol*
* 2000 Nominert til Edvard-prisen i klassen tekst til musikk for *Himmelrand*
* 2004 Gyldendalprisen
* 2005 Nominert til Nordisk råds litteraturpris for *Imperiet lukker seg*
* 2014 Triztan Vindtorn poesipris

## Referanser




## Eksterne lenker
* 
* 
*  NRK: Lydfiler med Stein Mehren
*  Stein Mehren i NRK Forfatter
*  Digitaliserte bøker av Mehren og om Mehren hos Nasjonalbiblioteket.